Wääred de Bsatzigzit het grossi Not gherscht. D Industriproduktion isch zum gröschte Deil stillgstande un e Deil Industrie sin vo de Franzose als Reparatione demontiert worde. D Demontag vo de Aluminium aber het de Schwiizer Muetterkonzern verhindre chönne. Usserdäm hen d Demontage  ironischerwys zunere schnellere Modernisierig vo de Werch gfiert. Noochem Zweite Wältchrieg isch d Bevölcherig vo Rhyfälde rasant gwaggse, vo rund 8.000 uff 17.000 bis 1975. Mit de yygmeidete Gmeinde zämme het Rhyfälde 1976 scho 30.374 Yywohner gha. Zwüsche de 50er Joor un 1961 isch au e grossi Aazaal vo Heimetvertriebeni un DDR-Flüchtling z Rhyfälde aagsiidlet worde, insgsamt fascht e Virtel vo dr Bevölcherig[10]. Dr Aadeil vo Gaschtarbeiter isch ebefalls gstyyge, uff 9,8% bis 1976.